b'\n_START_ARTICLE_\nKuntavaalit 2017\n_START_SECTION_\nTaustaa\n_START_PARAGRAPH_\nUusi kuntalaki astui voimaan 1. toukokuuta 2015, ja kunnallisvaalien vaalip\xc3\xa4iv\xc3\xa4 siirrettiin karkausvuosien lokakuulta sit\xc3\xa4 seuraavan vuoden huhtikuulle. Vaalip\xc3\xa4iv\xc3\xa4 on jatkossa huhtikuun kolmas sunnuntai, mutta p\xc3\xa4\xc3\xa4si\xc3\xa4isen vuoksi vaaleja aikaistettiin viikolla vuonna 2017. My\xc3\xb6s vaalien nimi muutettiin kunnallisvaaleista kuntavaaleiksi._NEWLINE_Alkuvuodesta 2016 keskusteltiin kuntavaalien siirt\xc3\xa4misest\xc3\xa4 lokakuuhun 2017, jolloin ne j\xc3\xa4rjestett\xc3\xa4isiin yhdess\xc3\xa4 ensimm\xc3\xa4isten suunniteltujen maakuntavaalien kanssa. Perustuslaillisten ongelmien vuoksi hallitus kuitenkin p\xc3\xa4\xc3\xa4tti, ettei vaaleja siirret\xc3\xa4 uudelleen vaan ne pidet\xc3\xa4\xc3\xa4n huhtikuussa 2017.\n_START_SECTION_\nS\xc3\xa4hk\xc3\xb6iseen vaaliluetteloon liittyvi\xc3\xa4 ongelmia vaalip\xc3\xa4iv\xc3\xa4n\xc3\xa4\n_START_PARAGRAPH_\nOikeusministeri\xc3\xb6n tietojen mukaan joissakin kunnissa k\xc3\xa4yt\xc3\xb6ss\xc3\xa4 olevaa s\xc3\xa4hk\xc3\xb6ist\xc3\xa4 vaaliluetteloa ei saatu toimimaan vaalip\xc3\xa4iv\xc3\xa4n\xc3\xa4 11 kunnassa eri puolilla Suomea eli melkein 10\xc2\xa0% 120 kunnista, joissa k\xc3\xa4ytet\xc3\xa4\xc3\xa4n s\xc3\xa4hk\xc3\xb6ist\xc3\xa4 vaaliluetteloa. Useat \xc3\xa4\xc3\xa4nest\xc3\xa4j\xc3\xa4t l\xc3\xa4htiv\xc3\xa4t pois \xc3\xa4\xc3\xa4nest\xc3\xa4m\xc3\xa4tt\xc3\xa4. Tietokone v\xc3\xa4itti \xc3\xa4\xc3\xa4nest\xc3\xa4jien antaneen jo \xc3\xa4\xc3\xa4nens\xc3\xa4, vaikka niin ei ollut. Vika johtui s\xc3\xa4hk\xc3\xb6isest\xc3\xa4 vaaliluettelosta, jota on k\xc3\xa4ytetty apuna jo useissa vaaleissa t\xc3\xa4ll\xc3\xa4 vuosikymmenell\xc3\xa4. Oikeusministeri\xc3\xb6n neuvottelevan virkamiehen mukaan vian syyn\xc3\xa4 olivat kenraaliharjoituksista j\xc3\xa4\xc3\xa4neet tiedot, joita kukaan ei ollut muistanut poistaa vaaliluettelosta ennen vaalip\xc3\xa4iv\xc3\xa4\xc3\xa4._NEWLINE_Jos kunta k\xc3\xa4ytt\xc3\xa4\xc3\xa4 s\xc3\xa4hk\xc3\xb6ist\xc3\xa4 vaaliluetteloa, vaalivirkailija naputtelee k\xc3\xa4sin \xc3\xa4\xc3\xa4nest\xc3\xa4j\xc3\xa4n henkil\xc3\xb6tunnuksen tietokoneelle. Kone tarkistaa, ett\xc3\xa4 henkil\xc3\xb6ll\xc3\xa4 on oikeus antaa \xc3\xa4\xc3\xa4nens\xc3\xa4. Joissakin kunnissa on k\xc3\xa4ytetty my\xc3\xb6s viivakoodinlukijoita, jotka nappaavat tiedot suoraan esimerkiksi ajokortista. Kenraaliharjoituksessa k\xc3\xa4ytettiin oikeiden ihmisten henkil\xc3\xb6tunnuksia, joita naputeltiin koneelle \xe2\x80\x93 ihan niin kuin oikeassakin tilanteessa. Kaikissa ongelmia kohdanneissa kunnissa siirryttiin k\xc3\xa4ytt\xc3\xa4m\xc3\xa4\xc3\xa4n perinteist\xc3\xa4 eli paperista vaaliluetteloa, jotta \xc3\xa4\xc3\xa4nestyst\xc3\xa4 voitiin jatkaa.'